Diari Oficial de la Generalitat Valenciana


Sumari del DOGV 3913, del 09-01-2001 (2000/10510)

RESOLUCIÓ de 21 de desembre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre l'administració general de l'estat i la Generalitat Valenciana per a la publicació de les lleis en llengua valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3913

Data del DOGV
:   09-01-2001

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/10089


Data del document
:   21-12-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * traducció
    * llengua regional
    * cooperació administrativa
    * administració central
    * document oficial

RESOLUCIÓ de 21 de desembre de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni de col·laboració entre l'administració general de l'estat i la Generalitat Valenciana per a la publicació de les lleis en llengua valenciana. [2000/M10483]
  
Subscrit, després de la tramitació prèvia reglamentària, entre l'administració General de l'Estat i la Generalitat Valenciana, el 4 de desembre de 2000, un Conveni de col·laboració per a la publicació de les Lleis en llengua valenciana, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0837/2000, i que figura com a annex d'aquesta resolució.
  
València, 21 de desembre de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni de col·laboració entre l'administració general de l'estat i la Generalitat Valenciana per a la publicació de les lleis en llengua valenciana.
  
Reunits
  
D'una part, el senyor Mariano Rajoy Brey, vicepresident primer del govern i ministre de la Presidència
  
De l'altra, el senyor Eduardo Zaplana Hernández-Soro, president de la Generalitat Valenciana, facultat per l'Acord del Govern Valencià adoptat el dia 17 d'abril de 2000
  
Manifesten
  
Primer
  
Que el Reial Decret 489/1997, de 14 d'abril (publicat en el Boletín Oficial del Estado núm. 92, de 17 d'abril), sobre publicació de les lleis en les llengües cooficials de les comunitats autònomes, establix en el seu article 1.2 que les disposicions generals amb forma de llei, reial decret-llei i reial decret legislatiu, una vegada sancionades pel rei i publicades en castellà en el Boletín Oficial del Estado, podran també publicar-se en les altres llengües oficials de les diferents comunitats autònomes. Així mateix, el citat reial decret disposa en la disposició addicional que els convenis de col·laboració podran considerar la possibilitat d'incloure altres disposicions de caràcter general a partir dels sis mesos de l'entrada en vigor del conveni.
  
Segon
  
Que en el marc que d'allò que s'ha establit en l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el Ministeri de la Presidència i la Presidència de la Generalitat Valenciana estan interessats a arbitrar mecanismes de cooperació que facen possible la traducció al valencià de les disposicions assenyalades en l'apartat anterior, així com la seua impressió i distribució.
  
En virtut d'això, subscriuen el present conveni de col·laboració, d'acord amb les següents
  
Clàusules
  
Primera
  
El Ministeri de la Presidència i la Vicepresidència Segona del Govern Valencià es comprometen a adoptar conjuntament, i en el marc d'allò que s'ha establit el Reial Decret 489/1997, de 14 d'abril, les mesures necessàries per dur a terme la publicació en llengua valenciana de les lleis, els reials decrets llei i els reials decrets legislatius.
  
Segona
  
Transcorreguts sis mesos des de l'entrada en vigor del present conveni, s'estendran les previsions en ell contingudes a les altres disposicions de caràcter general, de conformitat amb allò que s'ha establit en la disposició addicional única del Reial Decret 489/1997, de 14 d'abril, sobre la publicació de les lleis en les llengües cooficials de les comunitats autònomes.
  
Tercera
  
La publicació en llengua valenciana de les lleis, els reials decrets llei i els reials decrets legislatius es realitzarà en el Boletín Oficial del Estado, de conformitat amb allò que s'ha establit en l'article 2 del Reial Decret 489/1997.
  
Quarta
  
Per a fer efectiva la mencionada col·laboració, el Ministeri de la Presidència, a través de l'organisme autònom Boletín Oficial del Estado, proporcionarà a la Vicepresidència Segona del Govern Valencià els textos en castellà de les normes amb rang de llei, degudament compostos, llegits i corregits, certificant en cada cas que el text enviat es correspon íntegrament amb el publicat en el Boletín Oficial del Estado. La remissió dels textos es realitzarà per correu electrònic i per fax, a l'efecte de garantir la celeritat i la correcta recepció.
  
Cinquena
  
La Vicepresidència Segona del Govern Valencià es responsabilitzarà de la traducció de les disposicions generals a què fa referència la clàusula primera. El text compost en valencià serà enviat al Ministeri de la Presidència per a la seua verificació i confrontació.
  
Sisena
  
El Boletín Oficial del Estado realitzarà, amb caràcter immediat, la impressió i la distribució de les disposicions traduïdes, que, en qualsevol cas, no excedirà el termini d'un mes des de la publicació de la disposició en castellà en el Boletín Oficial del Estado.
  
Setena
  
El Boletín Oficial del Estado assumirà el cost de la impressió i la distribució del text. El cost de la traducció del text del castellà al valencià serà assumit al 50% pel Boletín Oficial del Estado i la Generalitat Valenciana.
  
Vuitena
  
Les disposicions del present conveni seran d'aplicació, amb caràcter excepcional, a determinades normes anteriors a la seua subscripció, d'acord amb el que expressament, i per a cada una d'elles, sol·licite al Boletín Oficial del Estado la Subsecretaria del Secretariat del Govern i Relacions amb les Corts de la Generalitat Valenciana.
  
Novena
  
S'acorda la creació d'una comissió de seguiment, a fi d'elaborar i proposar les mesures per al compliment i desenrotllament d'este conveni que s'estimen necessàries.
  
La comissió estarà formada per quatre vocals de cada una de les parts, i la presidència de la comissió s'exercirà per torns anuals. Tindran la presidència, alternativament i per períodes anuals, el subsecretari del Ministeri de la Presidència i la subsecretària del Secretariat del Govern i Relacions amb les Corts de la Generalitat Valenciana.
  
Pel Ministeri de la Presidència, els representants seran el subsecretari del Ministeri, el secretari general tècnic, el director general del Secretariat del Govern i el director general del Boletín Oficial del Estado.
  
Per la Generalitat Valenciana, els representants seran la subsecretària del Secretariat del Govern i Relacions amb les Corts, el secretari general de la Presidència de la Generalitat Valenciana, la secretària general de la Conselleria de Justícia i Administracions Públiques i el director general d'Ordenació i Innovació Educativa i Política Lingüística.
  
La comissió es reunirà a instància de qualsevol de les dos parts firmants i adoptarà els seus acords per consens dels seus membres.
  
Deu
  
Les funcions de la comissió de seguiment seran les següents:
  
1. Proposar l'adopció d'acords de desenrotllament d'allò que s'ha establit en el present conveni.
  
2. Supervisar el grau d'execució del conveni i proposar les modificacions que, si és procedent, s'estimen pertinents.
  
3. Resoldre els problemes d'interpretació i de compliment que puguen plantejar-se respecte d'estes conveni.
  
Onze
  
La comissió de seguiment podrà també proposar, si ho estima necessari, la creació de subcomissions temporals de caràcter tècnic i de representació igualment paritària, a fi que es preste assessorament respecte dels temes objecte d'este conveni.
  
Estes subcomissions estaran formades, en igualtat de membres, per personal al servici de les administracions firmants.
  
Dotze
  
El termini de vigència del present conveni serà de cinc anys a partir de la seua firma. No obstant això, s'entendrà tàcitament prorrogat per períodes successius d'un any mentre no siga denunciat per alguna de les parts. La denúncia haurà de realitzar-se dins un termini de sis mesos previ a la data de finalització del conveni o de qualsevol de les seues pròrrogues.
  
Tretze
  
El present conveni, celebrat a l'empara de l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, té naturalesa juridicoadministrativa, i seran d'aplicació, per resoldre els dubtes i les llacunes que pogueren plantejar les seues estipulacions, els principis derivats de la Llei 13/1995, de 18 de maig, de Contractes de les Administracions Públiques.
  
Sense perjuí de les competències atribuïdes a la comissió de seguiment en la clàusula novena del conveni, seran competents per resoldre tots els conflictes que pogueren plantejar-se sobre la intel·ligència, el compliment, l'extinció, la resolució i els efectes del conveni, el tribunals de l'orde jurisdiccional contenciós administratiu.
  
I en prova de conformitat, firmen el present conveni, en dos exemplars, a Madrid, el 4 de desembre de 2000.
  
El vicepresident primer del Govern i ministre de la Presidència,
  
MARIANO RAJOY BREY
  
El president de la Generalitat Valenciana,